ULTIMA ORĂ: Gabriel Predoiu, fratele șefului SIE, recunoscut la DIICOT de către una dintre victimele rețelei de trafic sexual! Fata: ”I se spunea Gabi SRI” Toate probele adunate de procurori și apoi abandonate au fost descoperite de ziariștii Gazetei Sporturilor în dosarul public

miercuri, 31 ianuarie 2018, 10:11

UPDATE: 18:20 / Răspunsul lui Gabriel Predoiu, trimis către RTV: „Nu am avut cunoștință niciodată despre faptul că aș fi vizat/implicat în orice fel de calitate într-un dosar penal și nu am fost niciodată chemat la audieri/nu am fost solicitat să dau vreo declarație în dosarul instrumentat de DIICOT”.

Răspunsul integral, în finalul articolului.

UPDATE 15:30/ DIICOT spune că nu a găsit nimic ilegal legat de ce au făcut polițiștii, procurorii, angajații Gărzii Financiare sau ai SRI în cazul minorelor exploatate.

DIICOT a comunicat, azi după-amiază, că a disjuns dosarul traficanților chinezi de minore, dar că nu a găsit niciun vinovat printre polițiști, procurori, angajați ai Gărzii Financiare și SRI, plus alți funcționari publici. „(…)s-a dispus scoaterea de sub urmărire penală și neînceperea urmăririi penale față de mai multe persoane (…)” nefiind întrunite în cauză elementele constitutive ale acestor infracțiuni”. Comunicatul integral, la final.

Citește mâine, în Gazeta Sporturilor, un nou episod. Merită.

În această dimineață, șeful SIE, generalul Predoiu, a admis că datele pe care Gazeta i le-a trimis spre confirmare sunt corecte și că omul recunoscut de fată este fratele lui.

Șeful SIE susține că fratele lui, Gabriel, era în misiune de la SRI la restaurantul și bordelul clandestin ”Shanghai”, loc unde erau abuzate sexual fete între 14 și 17 ani!

Revenim cu detalii despre evenimentele în derulare.

Investigație de Mirela Neag, Răzvan Luțac și Cătălin Tolontan

Cazul chinezilor care au sechestrat și traficat în 2004-2005 fete din România, unele dintre ele minore, capătă o conotație diferită în această dimineață.

Descoperiri recente din dosarul pe care, ca ziariști, îl consultăm de o lună de zile în arhiva tribunalului, ne obligă să publicăm succint o informație fierbinte.

Ceea ce în tradiția presei se numea ”Ultima oră”.

Gabriel Predoiu, fratele generalului Silviu Predoiu, șeful Serviciului de Informații Externe, a fost recunoscut în 2005, la DIICOT, de către una dintre fetele obligate să se prostitueze!

L-a indicat pe Gabriel Predoiu ”fără ezitare” și ”după ce a privit cu atenție planșa”, așa cum scrie în regulile recunoașterii.

Ea îl știe drept ”Gabi SRI”.

Gabriel Predoiu era într-adevăr angajat SRI.

Cum s-a ajuns aici, cum a ajuns un ofițer SRI și fratele actualului șef al SIE într-un dosar apoi mușamalizat?

Povestea jurnalistică a pornit de la un fotbalist de la Steaua!

Facem un scurt rezumat al cazului pentru că e posibil ca acest text, datorită numelor implicate, să fie citit de un public mai mare decât cel care cunoaște articolele apărute zilele trecute.

Gazeta Sporturilor a pornit publicarea investigației luni, de la cazul unui ”sectorist de cartier”, Ion Craiu, fost fotbalist la Steaua.

Atacant și golgeter la ASA Tg. Mureș, Craiu a ajuns la Steaua chiar în generația glorioasă a anului 1987, a ieșit campion cu echipa, dar a prins un singur meci.

Fiind subcomisar al Secției 11 Poliție, Craiu răspundea de restaurantul ”Shanghai”.

Vorba vine.

Nu numai că nu reclamase șefilor prostituția cu minore care se întâmpla la salonul de masaj de la ”Shanghai”, dar îi proteja pe traficanți și-i numea ”jegoși” pe cetățenii care îi reclamau, după cum rezulta din stenogramele pe care le-am publicat luni.

Lui Craiu nu i s-a întâmplat nimic, a fost înaintat în grad de două ori și s-a pensionat recent ca șef al Poliției Parlamentului României!

DIICOT a cerut cercetarea ”polițiștilor și celorlalți funcționari pentru posibile fapte de corupție”

Apoi am oferit publicului informația oficială, din Rechizitoriu, potrivit căreia DIICOT susținea în 2005 că a descoperit polițiști, oameni din Garda Financiară și funcționari din alte ministere, care erau în relații apropiate cu chinezul traficant Mihai și care l-au protejat.

Iată citatul exact.

”În cauză au fost solicitate autorizații de interceptare din care au rezultat că inculpații beneficiază de sprijinul unor ofițeri de poliție, comisari de gardă financiară, funcționari publici din cadrul unor ministere, persoane care îi ajută să obțină documentele necesare introducerii în țară a cetățenilor străini, precum și rezolvarea unor probleme ce pot constitui obiectul unor cauze penale”.

Magistrații DIICOT au cerut disjungerea cazului, ca să fie cercetați și acești polițiști și comisari din Gardă și posibili alți funcționari.

Însă nimeni n-a cercetat implicarea autorităților

Dar Parchetele au îngropat cazul.

Cel puțin așa rezultă din ce au spus jurnaliștilor, în aceste zile, polițiștii recunoscuți de fete și care n-au fost deranjați de nimeni.

Plus tăcerea DIICOT, care nu a răspuns încă cererii oficiale a ziarului: de ce nu s-a disjuns cazul, așa cum ați cerut?

La fel de straniu e că traficanții chinezi condamnați au primit închisoare de 5 ani, în condițiile unui maximum de pedeapsă de 20 de ani și în ciuda recursurilor și contestațiilor făcute de DIICOT, care au ajuns până la Curtea Supremă.

Degeaba.

Pedepsele rămân cele de 5 ani.

În plus, deși prima instanță ceruse expulzarea celor doi traficanți, Curtea de Apel și Înalta Curte îi lasă pe chinezi în țară după ispășirea pedepselor!

Procurori importanți amestecați și ei

Ieri am descoperit că, de fapt, deși procurorii DIICOT nu scriseseră nimic explicit despre asta, în caz erau implicați nu doar polițiști și comisari din Gardă, ci și procurori.

Unii care au ajuns apoi în funcții foarte înalte.

El este Marius Olteanu Felician, actualul procuror șef de secție Urmărire Penală la Curtea de Apel Militară.

Adică la cea mai înaltă Curte Militară a României.

Polițistul Craiu, polițistul Bărbos, procurorul Olteanu și alții fuseseră recunoscuți chiar de către fetele care erau obligate să se prostitueze.

Ei fie se culcaseră cu ele, fie asistaseră la forțarea unor fete, fie îl ajutau pe patron să-și continue afacerile ilicite, fie le făceau pe toate.

Fratele actualului șef SIE vizita frecvent restaurantul și salonul de masaj ”Shanghai”!

Astăzi, publicăm un lucru pe care l-am descoperit în chiar ultimele ore, confruntând listele cu oameni pe care fetele, într-un act de curaj, au pus degetul.

Pe lista celor recunoscuți de victime este Gabriel Predoiu, fratele lui Silviu Predoiu, actualul director al Serviciului de Informații Externe!

Născut pe 1 ianuarie 1961, Gabriel Predoiu era ofițer SRI în 2004-2005, când este văzut foarte des în preajma șefului traficanților.

Una dintre victime îl recunoaște la audieri!

Întrebarea procurorilor era: ”Acesteia i s-a cerut să privească cu atenție planșa fotografică numărul 1 cu patru poze și să indice printre ele pe cea reprezentând persoana care frecventa restaurantul Shanghai, salonul de masaj din incinta acestuia și despre care știe că deține funcția de polițist sau alte funcții ce implică funcționari de stat?”.

”Privind cu atenția planșa numărul 1, numita … a indicat fără ezitare fotografia numărul 2”.

Numărul 2 este Gabriel Predoiu.

Predoiu, indicat de una dintre victimele rețelei chinezești de prostituție

”Știu că i se spunea Gabi SRI”, adaugă ea, în fața procurorilor.

Gabriel Predoiu, fratele șeful SIE.

Ce spune generalul Silviu Predoiu, șeful SIE?

SIE: ”Da, este fratele generalului Predoiu, dar era acolo în misiune”



În această dimineață, foarte devreme, Gazeta a contactat Serviciul de Informații Externe.

I-am solicitat șefului acestuia, Silviu Predoiu, să confirme dacă fratele lui este cel recunoscut de fata obligată de chinezi să se prostitueze.

Răspunsul a fost furnizat de Lavinia Guzu, ofițer de comunicare al SIE, în următorul dialog:

-Datele se potrivesc, vă rugăm?

-Da, domnul Gabriel Predoiu este fratele domnului general Silviu Predoiu. Domnul general este ușor supărat.

-Ușor?

-În sensul în care află aceste lucruri din presă. Fratele dânsului a fost ofițer SRI, acum lucrează în mediul privat. Ne e dificil să comentăm ca instituție o problemă a cuiva care nu aparține instituției.

-E logic ce spuneți. Dar e o afacere de trafic de minore și trafic transfrontalier și apare numele fratelui SIE.

-Trafic de minore?

-Da. Nu cerem SIE să comenteze ce face un ofițer SRI, dar solicităm șefului SIE o reacție. Nu a știut niciodată despre prezența fratelui său în acest caz?

-Și-a amintit ceva, în sensul că fratele i-ar fi spus câteva lucruri, mai demult. E din 2005, ați spus?

-Da, 2005.

-Da, însă domnul general a înțeles că acel caz s-a rezolvat.

-În ce sens?

-În sensul în care fratele dânsului era acolo ca ofițer SRI.

-Vreți să spuneți că era în misiune?

-Da. Și era și domeniul dânsului de activitate, dar mai mult, înțelegeți, nici nu știm și nici nu putem spune.

Trei întrebări

Gabriel Predoiu, ofițerul SRI recunoscut de victima rețelei că frecventa restaurantul și salonul de masaj, paravan de fapt pentru un bordel ilegal, nu a putut fi contactat.

Asta în ciuda rugăminților către SIE ca fratele generalului Predoiu să accepte un dialog.

Vom reveni cu derularea evenimentelor.

Trei întrebări:

Cum de un ofițer SRI, trimis să spioneze o rețea de exploatare de minore și de trafic transfrontalier, ajunge să fie cunoscut de toți cei de acolo drept ”Gabi SRI”? Dacă Gabriel Predoiu ar fi fost, într-adevăr, în misiune pentru SRI, de ce ofițerii de la Direcția Generală Anticorupție, cu care lucra DIICOT pentru reconstituiri, i-au pus poza pe planșă pentru a fi recunoscut de victime? Cine a făcut în 2004-2005, pentru procurorii DIICOT, înregistrările telefonice și ambientale ale traficanților și ale celor care îi protejau? Căci dacă le-a făcut SRI, și-a expus SRI propriul om, pe Gabriel Predoiu?!

Predoiu: „Eram client al restaurantului, nu știam că sunt parte în acel dosar”

Răspunsul lui Gabriel Predoiu, păstrat în forma sa originală:

„Am luat nota de acuzatiile aduse de tolo.ro si reluate, de intreaga mass-media privind asa-zisa mea implicare intr-un dosar de trafic de minori si doresc, in virtutea dreptului la replica, sa fac urmatoarele precizari:

– Nu am avut cunostinta niciodata despre faptul ca as fi vizat/implicat in orice fel de calitate intr-un dosar penal si nu am fost niciodata chemat la audieri/nu am fost solicitat sa dau vreo declaratie in dosarul instrumentat de DIICOT.

– Nu am avut nici un fel de tangenta cu reteaua de prostitutie sau trafic de minori, nu am fost niciodata la „salonul de masaj”. In schimb, da, am fost client relativ constant al restaurantului din acea locatie, pe care il frecventam mai ales in compania familiei, adica impreuna cu sotia si copilul meu.

– Mi-am construit cariera prin munca. Am pretuit intotdeauna statutul meu de ofiter si precizez ca mi-am onorat, prin rezultate, acest statut. Din acest motiv si pentru ca sunt tatal unei fete care la acel moment era adolescenta, refuz chiar si sa ma gandesc ca m-asi fi putut preta la „faptele de care sunt acuzat”.

– Inteleg ca fratele meu este o miza sau, poate, o tinta. Ceea ce se intampla, tararea lui in acest scandal cu care nu doar el dar nici eu nu avem vreo legatura, pe baza unor speculatii grosolane, in conditiile in care el nu a stiut nimic pentru ca eu nu am stiut nimic, deci nu aveam ce sa-i spun, este, probabil, parte a unui joc pe care va las pe dumneavoastra sa-l descoperiti.

– La final imi permit si o speculatie – domnul Tolontan, tocmai fusese acuzat de un post de televiziune ca este „colaborator SIE”. Prin aceasta „dezvaluire” lovind de-a valma in SIE si SRI, dovedeste tuturor ca nu are stapan. Cel putin nu pe cele doua servicii nationale de informatii. Inteleg sa-mi apar demnitatea si onoarea profesionala, precum si dreptul la imagine prin utilizarea tuturor parghiilor legale de care dispun.

Cu stima,

Col (r) Gabriel Predoiu”

Răspunsul DIICOT

Citește și:

„Mamă, sunt sechestrată în strada Brândușelor, apartamentul …”! Mama fetei de 15 ani a sunat la poliție, iar ofițerii nici măcar n-au intrat în apartamentul unde mafioții țineau minorele!

RECUNOAȘTERI LA DIICOT: Marius Olteanu Felician, procuror șef de secție la Curtea de Apel Militară, a fost indicat de o victimă de 16 ani drept prezent la discuții, când minora a fost obligată de chinezi să satisfacă un polițist. Victima scrie că procurorul a rămas în timpul acela cu o altă fată!

STENOGRAME: Bandă de polițiști interceptați de DIICOT cum protejau o rețea de prostituție de minore! Unul a fost șeful Poliției Parlamentului până acum cinci luni: comisarul Ion Craiu! Cine i-a scăpat?